Nordic Seaplanes

Nordic Seaplanes er et dansk flyselskab, der siden maj 2016 har drevet en rute med vandfly mellem Københavns Havn og Aarhus Havn.

Historie 
I 2012 var der fremskredne planer om at flyve med vandfly fra Aarhus Havn (ICAO: EKAC) til Københavns Havn (ICAO: EKCC). Via selskabet Samsoe Seaplanes var man i følge initiativtager Rune Balle kun én enkelt tilladelse fra at kunne sætte ruten i drift med et Cessna 208-fly.

Men det var først i slutningen af 2014 at der for alvor kom skred i tingene. Erhvervsmanden og racerkører Lars Erik Nielsen var sammen med advokat og kaptajn Lasse Rungholm gået ind i projektet. Lars Erik Nielsen og to fætre havde i 2013 solgt Maldivian Air Taxi for et milliardbeløb. Maldivian havde på dette tidspunkt 45 vandfly. Til Nordic Seaplanes blev der i december 2014 indkøbt et 37 år gammelt DHC-6 Twin Otter-300-fly, der før havde fløjet for det iranske selskab Iranian Naft Airlines. Det fløj i april 2015 fra Dubai til Schweiz, hvor det gennemgik en otte måneder lang totalrestaurering, ligesom der blev monteret amfibiepontoner på flyet, så det kunne starte og lande på vand og på land. Flyet fik den danske indregistrering OY-NSA.

I februar 2016 var den oprindelige initiativtager Rune Balle ude af projektet, og det blev nu udelukkende ledet af Lars Erik Nielsen og Lasse Rungholm. 25. maj 2016 kunne Nordic Seaplanes for første gang lette fra Nordre Toldbod i København med betalende passagerer og lande cirka 45 minutter senere i Østhavnen i Aarhus. Dette blev Danmarks første kommercielle rute med vandfly, og startede med fire returflyvninger på hverdage. Flyet opereres officielt af schweisiske Zimex Aviation Ltd.

I 2016 blev der fløjet frem til 23. december, og i 2017 fløj man igen fra 23. februar. Der blev transporteret 6.500 passagerer i 2016, med 98% af afgangene til tiden og meget få aflysninger.

Allerede efter første driftsår, eller rettere halvåret fra 1. juli 2016, var der et samlet overskud. Selskabet Nordic Seaplanes måtte ganske vist konstatere et underskud på godt én million kroner, men investeringsselskabet DHC6 Invest, der afholder udgifter til vandflyveren, gav et overskud på halvanden million kroner. Samlet set blev overskuddet knap 500.000 kroner, hvilket skyldtes lavere udgifter end ventet til fly og flyvepladserne.

I 2021 blev der indkøbt endnu en Twin Otter vandflyver. Den 17. august 2021 lettede fly nr. 2 første gang fra Aarhus med kurs mod København. I dag indgår flyet i den daglige rutefartplan‚ der primært er udvidet med flere morgen- og eftermiddagsafgange fra både Aarhus og København.

Den 27. maj og 5. september 2021 modtog Trafikstyrelsen anonyme henvendelser om, at Nordic Seaplanes havde undladt at efterleve sikkerhedsforanstaltningerne fastsat af Trafikstyrelsen. På grund af dette bad Trafikstyrelsen Østjyllands Politi om at rejse tiltale mod Nordic Seaplanes Invest, som er ejer af virksomheden, for at have afgivet urigtige oplysninger til Trafikstyrelsen i forbindelse med et tilsyn. Konflikten medførte at Nordic Seaplanes fløj på dispensation, men Trafikstyrelsen har i marts 2022 givet vandflyselskabet en ny femårig tilladelse, under særlige betingelser. Sagen er  fortsat ikke afsluttet.

Referencer

Eksterne henvisninger 
 Nordic Seaplanes officielle websted

Flyselskaber i Danmark
Etableret i 2015